විශ්වවිද්‍යාලවල සියලුම කාර්ය මණ්ඩල සඳහා වැටුප් වැඩි කිරීම, වැටුප් විෂමතා ඉවත් කිරීම, සියයට පනහේ දීමනාව ලබා ගැනීම හා විශ්වවිද්‍යාල පද්ධතිය තුළ පුද්ගලීකරණය වහා නතර කිරීම යන ඉල්ලීම් මුල්කර ගනිමින් අන්තර් විශ්වවිද්‍යාල වෘත්තීය සමිති මහා සම්මේලනය අද (12) අසනීප නිවාඩු දැමීමට තීරණය කර තිබේ.පසුගිය 06 දා දියත් කළ වෘත්තීය සමිති ක්‍රියාමාර්ගවලට සමගාමීව මේ තීරණය ගෙන තිබේ.විශ්වවිද්‍යාල විධායක නිලධාරීන් සමඟින් සියලුම සේවකයන් මේ වෘත්තීය ක්‍රියා මාර්ගයට එක්වන අතර මේ සම්බන්ධ දැනුවත් කිරීමේ රැස්වීමක් පසුගිය 9 දා ඒ ඒ විශ්වවිද්‍යාල වෘත්තීය සමිති බල මණ්ඩල මගින් පවත්වා ඇත.වසර ගණනාවක සිටම තම ඉල්ලීම්වලට බලධාරීන් කිසිදු ප්‍රතිචාරයක් දක්වා නැතැයි ද මේ සම්බන්ධයෙන් සාකච්ඡා ගණනාවක්ම කළ මුත් එයින් කිසිදු සහන වැඩපිළිවෙළකට අවතීර්ණ වූයේ නැතැයි ද ඉල්ලීම්වලට සාධාරණ ප්‍රතිචාරයක් ලැබෙන තෙක් සම්මේලනයේ තීරණයන්ට අනුව වෘත්තීය ක්‍රියා මාර්ග ගැනීමට සිදුවන බව ද සම්මේලනයේ සභාපති ආර්. ඇම්. චන්ද්‍රපාල මහතා සඳහන් කරයි..